ลีสซิ่งกสิกรให้กู้รถมือสอง
ลีสซิ่งกสิกรไทยเล็งแตกไลน์ จับมือแบงก์แม่ปล่อยกู้รถมือสอง นำร่องรถที่ถูกยึด ตั้งเป้า 100 ล้าน
24 พ.ค. 2559

ลีสซิ่งกสิกรไทยเล็งแตกไลน์ จับมือแบงก์แม่ปล่อยกู้รถมือสอง นำร่องรถที่ถูกยึด ตั้งเป้า 100 ล้าน
นายทวี ธีระสุนทรวงศ์ ประธานกรรมการบริหาร บริษัท ลีสซิ่งกสิกรไทย เปิดเผยว่า ปีนี้บริษัทจะร่วมมือกับธนาคารกสิกรไทย ทดลองปล่อยสินเชื่อรถมือสองให้ลูกค้า คาดว่าจะปล่อยได้ประมาณ 100 ล้านบาท โดยเฉพาะจากฐานลูกค้าของธนาคารกสิกรไทย
“ตอนนี้ทุกสถาบันการเงินต่างมุ่งเน้นมาที่ตลาดรถมือสอง แม้จะมีความเสี่ยงมาก แต่ก็ให้ผลตอบแทนด้านดอกเบี้ยดี เริ่มต้นอยู่ที่ 5-6% ปัจจุบันบริษัทมีสินเชื่อรถมือสอง คือ “รถช่วยได้” เพียงอย่างเดียว และสนใจที่จะปล่อยสินเชื่อรถมือสองโดยตรงเหมือนกัน โดยอยู่ระหว่างศึกษาเก็บข้อมูลและเริ่มทดลองปล่อยกู้ เช่น การปล่อยกู้ให้ลูกค้าที่ต้องการซื้อรถยึดของบริษัท หรือรถของดีลเลอร์ตัวแทนขายรถที่เป็นพันธมิตร” นายทวี กล่าว
อย่างไรก็ตาม การปล่อยสินเชื่อรถมือสอง ต้องเน้นกลุ่มลูกค้าที่ดีและสร้างผลกำไรที่ดีด้วย เนื่องจากธรรมชาติของรถมือสอง เป็นหนี้ที่ไม่ก่อให้เกิดรายได้หรือเอ็นพีแอลสูงกว่าตลาดรถป้ายแดง ขณะที่ปีนี้บริษัทตั้งเป้าต้องมีเอ็นพีแอลไม่เกิน 1.8%
สำหรับกลยุทธ์สินเชื่อรถช่วยได้ ล่าสุดได้จัดรายการส่งเสริมการขาย คาราวานออนทัวร์ “สินเชื่อรถช่วยได้กสิกรไทย มีรถยังไง ก็ไม่ขาดเงิน” เพื่อให้บริการสินเชื่อรถในอัตราดอกเบี้ยแบบลดต้นลดดอก และทราบผลอนุมัติเบื้องต้นทันทีใน 20 จังหวัดทั่วประเทศ โดยโยกงบด้านการตลาดที่เคยใช้สื่อโฆษณาทางโทรทัศน์ มาเป็นช่องทางการตลาดที่เข้าถึงลูกค้าได้ถึงพื้นที่และใช้ได้ตลอดทั้งปี เน้นการเติบโตที่มีคุณภาพและสินทรัพย์ที่ดีเป็นหลัก
ทั้งนี้ ช่วง 4 เดือนแรก (ม.ค.-เม.ย.) ของปีนี้ บริษัทยังคงปล่อยสินเชื่อใหม่ได้ตามเป้า 2.75 หมื่นล้านบาท เติบโต 20% เฉพาะเดือน เม.ย.ได้รับผลดีจากงานมอเตอร์โชว์ และบริษัทยังไม่มีแผนที่จะปรับเป้าการปล่อยสินเชื่อใหม่ปีนี้ให้ได้ 7.6 หมื่นล้านบาท เติบโต 20% หรือมีสินเชื่อคงค้าง 9.2 หมื่นล้านบาท เอ็นพีแอลไม่เกิน 1.8% จากปัจจุบัน 1.5% และมีสินเชื่อคงค้าง 8.9 หมื่นล้านบาท
“ส่วนสินเชื่อรถป้ายแดง คงปล่อยไปตามสภาพตลาด ปีนี้อาจไม่เติบโตมากนัก แต่คาดว่าหลังจากนี้คงไม่ลดลงไปมากกว่านี้ เนื่องจากมาตรการกระตุ้นเศรษฐกิจของรัฐบาลเริ่มได้ผล ส่งผลให้กำลังซื้อของผู้บริโภคกลับมาดีขึ้น” นายทวี กล่าว